ఇంతకంటే బాగా చేస్తారా..!
- ప్రపంచ చరిత్రలోనే అతిపెద్ద 'బదలాయింపు' ఇది..
- వ్యవస్థలో అత్యధిక కరెన్సీని మార్చుతున్నాం...
- నోట్ల రద్దును సామాన్యులు ఆహ్వానిస్తున్నారు..ొఅందుకే ఎక్కడా అశాంతి, ఆందోళనలు లేవు: జైట్లీ
న్యూఢిల్లీ: దేశంలో చెలామణిలో ఉన్న కరెన్సీలో దాదాపు 86 శాతం నోట్లను కొత్త వాటితో మార్పిడీ చేసుకొనే ప్రక్రియ దేశ వ్యాప్తంగా బాగా జరుగుతోందని ఆర్థిక మంత్రి అరుణ్‌ జైట్లీ అన్నారు. ఈ ప్రక్రియను ఇంతకంటే బాగా ఎవరూ చేయలేరని ఆయన అన్నారు. ఇటీవలి కాలంలో ప్రపంచంలోనే అతిపెద్ద కరెన్సీ నోట్ల బదలాయింపుగా ఆయన పెద్దనోట్ల రద్దును అభివర్ణించారు. దేశ ఆర్థిక వ్యవస్థలో పెను సంచలనంగా తాము తీసుకున్న నిర్ణయం మూలంగా బ్యాంకులకు నగదు లభ్యత పెరుగుతుందని వ్యాపారాలకు, వ్యవసాయానికి, వాణిజ్యానికి, మౌలికవసతుల కల్పనకు తక్కువ వడ్డీకే రుణాలు లభిస్తాయని ఆయన అన్నారు. ప్రభుత్వం తీసుకున్న నిర్ణయం నిజాయితీగా బతుకుతూ సంపాదించుకొనే వారికి ఎలాంటి ప్రభావం చూపడం లేదని ఆయన అన్నారు. అక్రమంగా సంపాదించి నల్లధనం పోగుచేసుకున్న వారికే కష్టాలని ఆయన వివరించారు. ప్రజలు తమ నిర్ణయాన్ని ఆహ్వనిస్తున్నారని మంత్రి అన్నారు. అందుకే దేశంలో ఎక్కుడ పెద్దనోట్ల రద్దు పట్ల ఆందోళనలు, అశాంతి కారక చర్యలు చోటు చేసుకోవడం లేదని ఆయన అన్నారు. కరెన్సీ నోట్ల బదలాయింపు వల్ల తొలినాళ్లలో ప్రజలకు కొంత అసౌకర్యం కలిగిన మాట నిజమేనని ఆయన అన్నారు. అయితే రానురాను పరిస్థితులు కుదురుకుంటున్నట్టుగా జైట్లీ తెలిపారు. బ్యాంకులు, ఏటీఎంల వద్ద క్యూలైన్లు తగ్గుతుండడమే ఇందుకు నిదర్శనమని ఆయన అన్నారు. మరో 1-2 వారాల్లో గ్రామీణ ప్రాంతాలకు కూడా కొత్త కరెన్సీ లభ్యత మరింతగా పెరిగేలా చర్యలు తీసుకోనున్నట్టుగా ఆయన తెలిపారు. తాము తీసుకున్న ఈ నిర్ణయం వల్ల వ్యవస్థలో కొంత ఒడుదొడుకులు ఏర్పడినప్పటికీ అందరూ నిజాయితీ వ్యవస్థలోకి మారేందుకు దోహదం చేస్తుందని అన్నారు.